Snælandshlauparar á toppi El Teide á Tenerife árið 2012 . Að þessu sinni kynnum við til leiks Skokkhóp Snælandsskóla úr Kópavogi . Ekki er um að ræða stærsta skokkhóp landsins en hann byggir á traustum grunni og mikilli sál . Skokkhópurinn þróaðist sem viðbót við leikfimitíma sem var og er enn haldið úti á vegum foreldrafélags Snælandsskóla . Við ræddum við upphafskonu hópsins , Ásdísi Ólafsdóttur sem hefur haldið um stjórnartaumana í Snælandi allt frá stofnun árið 2000 . Hver er saga Skokkhóps Snælandsskóla ? Skokkhópurinn á sér rætur í leikfimi sem var og er enn rekin á vegum foreldrafélags Snælandsskóla í Kópavogi . Haustið 2000 ákvað ég , Ásdís Ólafsdóttir þáverandi íþróttakennari við skólann og þjálfari leikfimihópsins að bæta við þriðja hreyfitímanum , í formi skokks . Í fyrstu voru meðlimir hópsins aðallega konur úr leikfiminni , en í dag er hópurinn blandaður af konum og körlum á mismunandi aldri . Skokkhópurinn hefur verið virkur allar götur síðan og aldrei hefur fallið niður laugardagsskokk svo vitað sé . Hópurinn hittist kl. 10:00 við íþróttahús Snælandsskóla og skokkar hringinn í Fossvogsdal ca. 5 km og svo eru gerðar nokkrar styrktaræfingar og teygt í lokin annaðhvort inni eða úti , allt eftir veðri . Til viðbótar hittast nokkrir meðlimir hópsins kl. 17:30 á mánudögum og miðvikudögum og skokka saman ýmist í Fossvogsdal eða Kópavogsdal Hvað eru margir meðlimir í hópnum ? Kjarni hópsins er um 20 til 30 manns en ekki er haldið félagatal og þá þarf ekki að skrá sig formlega . Hverjir eru meðlimir og hverslags bakgrunn hafa þeir , er um að ræða þrautreynda hlaupara eða einfaldlega fólk með áhuga á hreyfingu ? Félagar eru úr ýmsum áttum með ólíkan bakgrunn en hafa allir ánægju af hreyfingu . Hér eru hinir veraldarvönu hlauparar við Gardavatn . Getuskiptið þið æfingum ? Nei en hver og einn gerir eins og honum hentar best hverju sinni . Hvernig gengur að sníða æfingar að ólíkum þörfum hvers og eins ? Tveir íþróttakennarar eru í hópnum og eru þeir ávallt tilbúnir að veita ráðgjöf . Hvað með félagslíf , er mikið um atburði utan æfinga ? Farið þið saman og keppið í hlaupum innan eða utanlands , standið fyrir hlaupum eða annað í þeim dúr ? Nokkrir af meðlimum hópsins taka reglulega þátt í Reykjavíkurmaraþoni og hafa verið þar í fremstu röð í sínum aldursflokkum . Yfir sumarið hafa verið skipulagðar gönguferðir þá bæði dagsferðir og lengri ferðir . Hluti hópsins hefur farið reglulega í gönguferðir erlendis frá árinu 2006 . Síðasta laugardag hvers árs höfum við endað skokktúrinn fyrir utan Snælandsskóla með heitu kakói og allskyns góðgæti . Hvar hlaupið þið aðallega ? Í Fossvogsdal og Kópavogsdal . Eru allir velkomnir , hvernig eiga áhugasamir að bera sig að ? Hópurinn er opinn öllum og vel er tekið á móti nýliðum sem þurfa aðeins að mæta fyrir utan Snælandsskóla rétt fyrir kl. 10 á laugardagsmorgni . Eitthvað að lokum ? Skokkhópur Snælandsskóla hleypur allan ársins hring og lætur veður aldrei stoppa sig . Fasti punkturinn er kl. 10 á laugardagsmorgnum fyrir utan Snælandsskóla og þar er hægt að fá nánari upplýsingar .